Melamajavat ry:n

Toimintakertomus 2020

SISÄLLYS

TOIMINTAKERTOMUS
	
1. Jäsenet toimintavuonna 2020.......................................3	
2. Melontakauden toiminta...............................................3		
3. Retkikertomukset..........................................................4		
4. Vuokraus- ja ryhmämelotukset.....................................6		
5. Kappeli..........................................................................6		
6. Kilpamelonta.................................................................6		
7. Tapahtumat....................................................................9		
8. Vajan ja kaluston ylläpito.............................................9		
9.  Kesätyöntekijät...........................................................10		
10. Koulutukset ja turvallisuus........................................10		
11. Talvikauden toiminta.................................................10		
12. Muistamiset................................................................10	
13. Kaluston hankinta......................................................10		

1. Jäsenet toimintavuonna 2020

Aikuiset: 203                            
Lapset / nuoret 0 – 20v: 15 	
Kunniajäsenet: 12			
Jäseniä yhteensä: 230 	
 	
Seuran hallinto:

Hallituksen kokoonpano

Suntila Jukka			puheenjohtaja
Savolainen Markku		varapuheenjohtaja, kilpamelonnan yhdyshenkilö
Suovaara Johanna		sihteeri
Hieta-Koivisto Rauno		ryhmämelontavastaava
Kangasniemi Tapani		vajavastaava	
Munnukka Vesa-Pekka	kalustovastaava
Mäkelä Susanna		jäsensihteeri, retkivastaava
Puputti-Vehkalahti Emmi	kilpamelonnan yhdyshenkilö
Rosenqvist Maija
Vanhatalo Minna		rahastonhoitaja 

Hallituksen ulkopuolelta

Arousva Marja		avainvastaava
Isoviita Oona			tiedottaja 
Holm Anu			liikuntapaikkavastaava

Hallitus kokoontui toimikautensa aikana 6 kertaa.
Kevätkokous järjestettiin 1.9.2020 ja syyskokous 28.2.2021.

2. Melontakauden toiminta

Vuosi 2020 tullaan muistamaan maailmanlaajuisesta Covid-19 pandemiasta. Meillä Porissakin ensimmäiset koronarajoitukset tulivat keväällä käyttöön ja ne hieman vaikeuttivat melontakauden suunnittelua ja alkamista. Se, että voidaanko vuokraustoimintaa aloittaa ja kesätyöntekijöitä palkata aiheutti odottelua ja rajoitusten seurantaa. Kuitenkin kesän vuokraustoiminta saatii hienosti käyntiin heti kesäkuun alusta lähtien ja koko kesä pidettiin vaja normaalisti auki. Lisätöitä vajan toimintaan aiheuttivat hygieniaohjeistukset. Tehtiin toimintaohjeet koronan vuoksi, jotka laitettiin vuokraussivuille nettiin ja ohjeet laminoitiin myös vajalle kaikkien nähtäville. Vajalle järjestettiin käsidesiä, puhdistusainetta ja -liinoja melojen pyyhintää varten ja saippuaa käsienpesupaikalle. Ohjeistukseksi tehtiin, että yksi asiakas/porukka asioi kerrallaan kassalla. Asiakkaille iso kiitos, ettei järjestelyt aiheuttaneet mitään vaivaa eikä suurempia ruuhkia. Kesätyöntekijät suoriutuivat töistään mallikkaasti, vaikka työpäivät olivät työntäyteisiä. 17.6.2020 tehtiin kesän ensimmäinen kävijäennätys 136 asiakasta. Ja tällaiset asiakasmäärät jatkuivat myös heinäkuulla. Kesä oli todella suosittu melontakesä jälleen kerran.

14.2.2020 Melamajavat järjestivät aktiivisille talkoolaisille kiitokseksi talkooillan Puuvillan Färjäämön saunatiloissa. Ystävänpäiväiltaa vietettiin hyvässä seurassa ruokailun, saunan ja paljuilui merkeissä. 

1.6.2020 pidettiin talkoot pienellä porukalla, joissa laitettiin vaja kesäkuntoon vuokraustoimintaa varten.

Naisten melonta 2020
Koronakevään jälkeen oli pitkään epävarmaa, voidaanko kesän toiminta aloittaa normaalisti. Retkiä ei paljon järjestettykään, mutta ihme ja kumma, naisten melonnat päästiin aloittamaan turvajärjestelyin vanhaan tapaan heti kesäkuun alussa. Jo ensimmäisellä kerralla 1.6. aurinkoisessa ja lämpimässä säässä mukana olikin kaikkiaan 19 melojaa, joista peräti 7 oli vetäjiksi laskettavia. Saattaa olla, että korona verotti kesän osanottajamääriä jonkin verran. Vetäjiä oli mukana aiempia vuosia runsaammin, 8-4 joka kerta, mutta muita melojia joillakin kerroilla niukanlaisesti. Suurin osanottajamäärä oli helteisenä maanantaina 15.6., jolloin mukana oli peräti 28 melojaa. Vastaavasti 20.7. koko reissu jouduttiin perumaan ja jo perityt maksut palauttamaan kovan ukkosen vuoksi. Naistenmelontakertoja oli kaikkiaan 11 ja keskimäärin mukana oli vetäjät mukaan luettuna 16 melojaa. Viimeinen kerta oli 31.8. Aiempien vuosien tapaan lähes aina jakauduttiin useampaan porukkaan ja tehtiin 2-3 erimittaista lenkkiä naisten toiveiden mukaisesti. Ensikertalaisia pyrittiin huomioimaan erityisesti ja seuran toimintaan onkin vuosittain saatu muutamia uusia melojia naisten melonnan kautta. Kiitokset aktiivisille vetäjille! (Liisa Nummelin)

Sunnuntain aukioloajat talkoolaisten voimin alkoivat koronarajoitusten vuoksi vasta 5.7.2020.
Heinä- ja elokuussa vaja pidettiin auki joka sunnuntai.

Kevään koronarajoitusten vuoksi Melamajavien sääntömääräinen kevätkokous pystyttiin järjestämään vasta 1.9.2020 melontavajalla Hevosluodossa. 

5.9.2020 Melamajavat järjestivät Porissa maraton melonnan sekapaarien SM-kilpailut ja Suomen Cupin-kilpailut. Kilpailut saatiin jälleen kerran järjestettyä hyvän ja ahkeran talkooporukan toimesta.

31.10.2020 järjestettin vajatalkoot ja melontakauden päättäjäiset vajalla. Vajalla siivottiin sisällä sekä pihalla ja laitettiin paikka talviteloille. Vuokrakajakit imuroitiin ja pestiin, tehtiin inventaario ja liivit kerättiin pasulaa varten säkkeihin. 

3. Retkikertomukset

Kappelin päiväretki 14.6.2020
Lähdimme kymmenen majavan voimin vesille Kappelista. Päivä oli mitä parhain melontaan ja aurinko helli retkeilijöitä. Pääsimme päivän aikana Munakarille saakka ihailemaan sen silokallioita. Tietenkin pidimme ruoka- ja kahvitauon auringiosta nauttien. (Markus Iisakkala)

Merikarvian retki  5.7.2020 
Alunperin oli tarkoitus oli tehdä Merikarvialle yönyliretki, mutta kelin takia se typistyi päiväretkeksi. Mukana oli yhdeksän majavaa ja suuntasimme Krookasta kohti Reveliä. Revelissä nautitun lounaan jälkeen lähdettiin myrskyä odottavassa tunnelmassa takaisin.
(Markus Iisakkala)

Nuku yö ulkona -retki Rävelin saarelle Merikarvian saaristossa
Retkelle lähdettiin lauantaina 29.8. klo 12 Köörtilän kalasatamasta. Osallistujat (7 henkilöä) saapuivat omin kyydein lähtöpaikalle ja alusten pakkaaminen sujui aikataulussa rutiinilla. Pidimme rannassa ennen lähtöä retkipalaverin, jossa kävimme läpi mm. reittisuunnitelman. Valitsin yhden kokeneemman melojan itselleni ns. apuohjaajaksi, jolle annoin myös turvallisuussuunnitelman liivien taskuun varmuuden varalle.
Melonta Räveliin sujui leppoisan sään vallitessa. Matkalla yksi mukana ollut meloja opasti meitä lintujen havainnoinnissa. Pyrimme koko matkan pitämään yllä ns."timanttimuodostelmaa", jossa jokaisella melojalla oli oma määritelty paikkansa. Merikarvian kiviset vedet tekivät tästä kylläkin melko haastavaa. 
Ensimmäinen tauko pidettiin heti alkumatkasta Haapalaisen kaupalla, jossa nautimme lounaaksi lohikeittoa. 
Matkamme jatkui kohti Raitakarin upeaa saarta, jossa pidimme maatauon. Tutustuimme rauhassa saaren mahtavaan luontoon.
Perillä Rävelissä ilta kului leppoisasti mm. nuotiolla. Vielä ennen yöpymistä saimme katsella mantereelta ammuttuja ilotulitteita ja tarkkailla tähtitaivasta.

Aamulla pääsimme jälleen vesille yhdessä sopimamme aikataulun mukaan. Jouduimme kuitenkin tekemään uuden päiväsuunnitelman yhden melojan saatua terveydellisiä oireita. 
Saatoimme hänet turvasatamaan. Tässä vaiheessa oli hyötyä kaikille, että olimme taas kerran harjoitelleet melontaa tiukassa ryhmässä. Jokaiselle oli paikkansa ja tehtävänsä, jos oireilevan tila heikkenisi. 
Saimme hänet saatetuksi ennalta määritettyyn turvasatamaan, josta hän sai kalustoineen kyydin hoitoon ja tutkimuksiin.

Tämän jälkeen meloimme takaisin Köörtilän kalasatamaan.

Retki oli jälleen upea, vaikka yksi melojista joutuikin lopettamaan suunniteltua aiemmin retkensä. Tämän retken tapahtumat olivat kaikille osallistujille kokemuksena opettavaisia. 
Retken vetäjänä oli jälleen huojentavaa huomata, miten upea voimavara on osaavat  kanssamelojat. Esimerkiksi ennalta laadittu retken turvallisuussuunnitelman tärkeys konkretisoitui.
(Kari Valtonen)

Sääksjärven retki melottiin sunnuntaina 6.9.2020 ja mukana oli kolme melojaa. Lähtö tapahtui vajalta, jossa pakattiin kajakit trailerin kyytiin ja melojat kulkivat vetoauton kyydissä Sääksjärven Salonpään ranta-alueelle. Melontamatkan pituus oli 11 km, johon sisältyi ruokailutauko laavulla. Sää oli hyvä lukuunottamatta tauolle osunutta sadekuuroa. Korkeaojan vapaa-aikakerho on tehnyt melontareitistä hyvän kartan, jonka avulla suunnistaminen onnistui vaivatta. Aikaa retkeen kului vajalta vajalle noin seitsemän tuntia. 
(Vesa-Pekka Munnukka)

Yyterin kävelyretki 5.12.
Jo perinteeksi ovat ehtineet muodostua myös Melamajavien loppusyksyn patikkaretket. Tänä vuonna ei koronarajoitusten vuoksi ollut mahdollista järjestää yhteiskuljetuksia ja sen sijasta päädyttiin yhteiseen kävelylenkkiin Yyterissä, jonne saavuttiin omilla kyydeillä. Maisema oli tilapäisesti jo aivan luminen. Sää oli kostea ja harmaa, mutta melontakavereita oli silti mukava nähdä parin kuukauden tauon jälkeen. Kävelemässä oli kaikkiaan 8 Majavaa. Reitti kulki rantaa pitkin aina Munakarin säikälle asti, mistä tultiin samaa tietä takaisin. Lopuksi paistettiin makkaraa Porin kaupungin tarjoamilla tulilla Punaisella tuvalla ja syötiin eväitä. Mukavaa oli, vaikka pidempikin retki olisi ollut kiva. Toivottavasti sellainen jo ensi syksynä on taas mahdollinen! 
(Liisa Nummelin)

4. Vuokraus- ja ryhmämelotukset

Kesä 2020 oli todella hyvä melontakesä korona-tilanteesta riippumatta. Melamajavien kajakkivuokraus oli varmasti yksi suosituimmista harrastuskohteista kaupungissa.
 
2.6.-26.8.2020 vuokrausasiakkaita yhteensä 2020. Lapsia ja nuoria 1190 ja aikuisia 830. 

Kesän 2020 ryhmämelotukset:
Vuoden 2020 melontakausi oli jonkin verran erilainen edellisvuosiin verrattuna. Tilausmelotuksia toteutettiin vasta heinäkuun alusta alkaen. Ryhmien melotuksia riitti lokakuulle asti. Ryhmissä oli yhteensä n.500 eri ikäistä kansalaista, jotka pääsivät nauttimaan melomisesta ohjatuille vesistöretkille. Tänäkin vuonna koululaiset olivat suurin melotettavien ryhmä, 62%. Siitä johtuikin, että suurin osa ryhmämelotuksia tapahtui syyskuussa. Nuoret ovat innokkaita melojia. Tulevaisuudessa saamme varmasti uusia jäseniä nuoristakin, jotka ovat saaneet kokeilla melontaa koulun puitteissa. Suuret kiitokset vapaaehtoisille tilausmelotusryhmien vetäjille, jotka mahdollistivat jälleen tilausmelotusten toteuttamisen.
(Rauno Hieta-Koivisto)

5. Kappeli 

Kappelin melontakausi alkoi 15.2.2020 ja päättyi 17.12.2020. Kappelissa oli hyvä kausi vaikka koronasta johtuen ei järjestetty kursseja eikä montaa retkeä. Kappelista on tullut selkeästi Melamajavien merimelontatukikohta. Merellä melojien määrä on pikkuhiljaa lisääntynyt ja sitä kautta on tullut uusia kasvoja porukkaan. 

Liivit ja aukkikset vietiin Kappeliin 29.4. ja haettiin pois 7.11. Konttiin murtautuminen huomattiin 16.4.2020. Kalustoa ei kuitenkaan ollut kadonnut. Kontin oven lukitussalpa uusittiin. Kajakki kaksikko poistettiin Kappelista vähäisen käytön vuoksi. Jäsenkajakkeja (yksiköitä) Kappelista löytyy 6kpl. 

Kappelin käyttö vuonna 2020:
Käynnit yhteensä 151
Seuran kalustoa käytetty 81 kertaa
Omaa kalustoa käytetty 39 kertaa
Tarkistus- ja huoltokäyntejä 29 kertaa

(Juha Mäkinen)

6. Kiplamelonta

Koronan aiheuttamat rajoitteet ja epävarmuus vaikuttivat myös kilpailutoimintaan. Kaudella 2020 kilpailtiin ainoastaan kotimaassa Melonnan Suomen Cupeissa, osakilpailut olivat sekä rata- että maratonkilpailuja. Melamajavien kilpajoukkue oli kokonaisuudessaan aikaisempia vuosia pienempi, jonka vuoksi Suomen Cupin seurapisteissä Melamajavat sijoittuivat sijalle 11. Melamajavia edustivat yksikkökilpailuissa Minna Mannila, Davide Bottieri, Markku Savolainen ja Raimo Naskali. Miehistöissä olivat mukana lisäksi Riitta Antila ja Erkko Peltomaa. 

Kansallinen kilpailutoiminta alkoi vasta kesäkuun lopulla, kilpailujen tuloksista ja Suomen sijoituksista lisää luvun lopulla. Kesäkuun 3. päivä saatiin aloitettua kuitenkin ”oma kilpailutoiminta”, jolloin starttasi Majavaliiga. Tapahtumaa melottiin kuudetta vuotta peräkkäin. Kyseessä oli keskiviikkoisin järjestettävä kilpailu kesä-elokuun ajan. Tapahtumaan oli mahdollista osallistua kilpa-tai kuntoilumielessä. Majavaliiga on avoin kaikille seuran jäsenille vauhtiin tai kalustoon katsomatta. Vuoroviikoin kilpailtiin 10 ja 5 kilometrin reiteillä. Vesillä oli parhaimmillaan 8 alusta. 

Kilpatiimiin kuuluvat Minna Mannila ja Jussi Viljanen järjestivät kaksi melontasuunnistustapahtumaa (19.6. ja 1.8.), johon seuran jäsenet saivat osallistua. Rastit olivat osittain maissa, joten melonnan (noin 15 km) lisäksi kilpailuun sisältyi juoksuosuuksia. Molempiin tapahtumiin osallistui noin 10 henkilöä. 

Kilpatiimi järjesti lisäksi 19.7. tapahtuman, jossa pääsi tutustumaan kilpamelontaan. Seuran jäsenet pääsivät melomaan mm. nelikköä ja kilpakaksikkoa yhdessä kilpamelojien kanssa. Kilpatiimi vastasi samaan aikaan talkoilla myös sunnuntain vuokrausvuorosta. 

Porissa järjestettiin 5.9.2020 maratonmelonnan sekaparien Suomenmestaruuskilpailu ja Suomen Cup. Melontakilpailujen järjestäminen on tärkeää kilpamelonnan kansallisesta näkökulmasta, mutta yhtä tärkeä osa sillä on ”majavien” yhteishengen näkökulmasta. Tapahtumapaikkana toimi Melamajavien vajan alue ja kilpailureittejä oli kaksi. Vanhemmat melojat meloivat 4 kilometrin kierrosta, jonka kääntöpaikat olivat Kirjurinluodon edustalla sekä Niittäjä-kävelysillan takana olevassa kaarteessa. Turvallisuussyistä Suomen Cupissa nuorimmilla osallistujilla kääntöpaikka oli Lanajuovan edustalla. SM-kilpailuissa kaksikoita oli 5 kappaletta, Suomen Cupin yksikkömelojia oli yhteensä 36. Tapahtuma melottiin hyvässä, joskin jo syksyisessä säässä ja tapahtuma sai jälleen paljon kiitosta osallistujilta. Onnistuneen tapahtuman mahdollisti ”luottokilpailuorganisaatio” ja aktiivinen talkooväki, lämmin kiitos kaikille! 

Ryhmän avovesiharjoituksista sovittiin erikseen ryhmän omassa Whatsapp-ryhmässä. Ennen avovesikautta ja koronan alkamista ryhmäläisillä oli myös mahdollista osallistua Jussi Viljasen vetämiin kuntopiireihin. Ryhmäläiset harjoittelivat muutoin itsenäisesti. Kilpa/kuntomelojien harjoittelua seuratiin kauden aikana kilometritaulukon avulla, melojat merkitsivät harjoittelukilometrit tiimin ilmoitustaululla olevalle ”hikiviivalle”. Toki ”hikiviivatalkoisiin” ja melontakilometrien seurantaan oli mahdollista osallistua myös muut kuin kilpatiimin jäsenet. Kilpamelojista miehissä eniten kilometrejä keräsi Markku Savolainen ja naisissa Minna Mannila.

Ryhmän toiminnasta vastasivat Markku Savolainen ja Emmi Puputti-Vehkalahti. Kilpatiimin tukena oli kuluneenakin vuonna erittäin hyvä huoltaja-, talkoo- ja tukijoukko, jonka toiminta on äärimmäisen tärkeää niin kisahuollon toimivuuden kuin erinäisten kilpailu- tai kunnossapitotehtävien kannalta. 

Sijoitukset kilpailuittain ja Suomen Cupin kokonaiskilpailussa:
		
Suomen Cupin kokonaiskilpailuissa Melamajavien edustajat sijoittuivat seuraavasti:
	N40	4. Minna Mannila
	M	11. Davide Bottieri
	M60	2. Markku Savolainen
		9. Raimo Naskali

29.6.2020 Gullö Runt, Melonnan Suomen Cup 1, Tammisaari
K-1 20 km M		3. Davide Bottieri
K-1 20 km M60	1. Markku Savolainen

10.-12.7.2020 Maratonmelonnan SM--kilpailu, Melonnan Suomen Cup 3, Tampere

SM-matkat:
K-1 21 km N			8. Minna Mannila
K-1 21 km N35		2. Minna Mannila
K-1 21 km M			5. Davide Bottieri
K-1 21 km M23		3. Davide Bottieri
K-1 16 km M65 		1. Markku Savolainen
				3. Raimo Naskali
K-2 21 km M			4. Jussi Viljanen-Erkko Peltomaa
K-2 21 km M35		3. Jussi Viljanen- Erkko Peltomaa
K-2 16 km M65		1. Markku Savolainen- Raimo Naskali

1-2.8.2020 Häme-Regatta, Melonnan Suomen Cup 4, Tampere

K-1 200 m M		8. Davide Bottieri
K-1 500 m M		5. Davide Bottieri 
K-1 1000 m M		7. Davide Bottieri
K-1 5000 m M		5. Davide Bottieri
K-1 5000 m M60	1. Markku Savolainen
K-2 1000 m M		3. Davide Bottieri- Miika Korte (PM)

8.-9.8.2020 Masters rata-SM,, Melonnan Suomen Cup 5, Tampere

K-1 5000 m M60	4. Markku Savolainen

5.9.2020 Sekaparien SM-kisa ja Pori Melonta, Melonnan Suomen Cup 8, 

SM-matka:
K-2 16 km	3.  Jussi Viljanen – Riitta Antila
		4.  Raimo Naskali – Minna Mannila  
Suomen Cup:
K-1 12 km M60	1. Markku Savolainen
Kuntosarja		3. Petri Koivunen

7. Tapahtumat

Innokkaita Melamajavia olisi ollut lähdössä tänäkin vuonna Suomi Meloo 2020 tapahtumaan. Kuitenkin tämäkin tapahtuma valitettavasti peruttiin, kuten monet muutkin yleisötapahtumat.

8. Avovesiuintitapahtuma uitiin taas Salmusluotoa kiertäen 11.7.2021 Porin Tarmon ja Isojärviseuran järjestämänä. Melamajavien tehtävänä oli  reittivalvonta  ja - ohjaus. Homman  hoitelivat Erkki Jämsen ja Pauli Lehtinen. Erkille tämä oli jo  kahdeksas kerta. Koronasta huolimatta uimareita  oli mukana 43 kolmessa sarjassa. Sarjat olivat Salmusluodon sankari (2,3 km), Salmusluodon selviytyjä (1,3 km) ja Mökki-Special (0,4 km). Aurinkoinen ja melko tyyni sää suosi uimareita, vesi oli tosin viileähköä, vain 17 astetta. (Erkki Jämsen)

19.9.2020 Melamajavat järjestivät Roskapäivän vajalla WWF:n ja Pidä Saaristo Siistinä ry:n kanssa. Tapahtuma oli osana maailmanlaajuista World cleenup dayta. Tapahtumaa mainostettiin Satakunnan Kansassa ja se saikin väkeä mukavasti liikkeelle. 30 osallistujaa koostui Melamajavista, siirtolapuutarhan asukkaista ja muista kaupunkilaisista. Tilaisuudessa saatiin tietoa merten muoviroskaamisesta, ongelman ratkaisuista ja PSS ry.n roskaseurannan tuloksista. Roskia kerättiin Kokemäenjoen rannalla ja Luodon alueella sekä melontaporukka lähti kanooteilla joelle. Roskat lajiteltiin vajan pihassa asiantuntijoiden avustamana ja kaupunki hoiti roskien kuljetuksen pois. 

8. Vajan ja kaluston ylläpito

Keväällä talkoiltiin vajan edustalle ja kulkureiteille mursketta kuoppien täytteeksi ja siivoiltiin ympäristöä. Rantaan asennettiin uusi viirakangas melontalaiturin oikealle puolelle.  Uusi viira osoittautui tosi tarpeelliseksi kesän vilkkaan vuokraustoiminnan aikana. Uuden viirakankaan puoleisessa rantapenkassa oleva vanha kanto poistettiin ja rinnettä tasattiin syksyllä kaivinkoneella. Vanha viira laiturin vasemmalla puolella tekohengitettiin myös käyttökuntoon keväällä mudan alta. Alajuoksun puoleinen pikkulaituri menetti kesällä muutamia kansilautoja, mutta kadonneiden tilalle asennettiin uudet. Kesällä vajan julkisivuseinä maalattiin talkootyönä. Kilpailuryhmä kunnosti omia tilojaan ja kilpatiimin varastotiloja myös otsonikäsiteltiin.

Vuokrauskauden jälkeen vuokrakajakkeja puhdistettiin talvisäilytykseen ja kaikki melontaliivit kuljetettiin pesulassa ennen talvivarastointia. Myös aukkopeitteet pestiin.
Syksyn Ailamyrsky kaatoi ison lepän vajan katolle. Leppä raivattiin pois talkootyönä ja todettiin, että vajan vesikatto oli säilynyt ilman suurempia vaurioita. Vajan taustan pusikkoa raivattiin samassa yhteydessä.

Vajan sisällä tehtiin jonkin verran kajakkipaikkojen siirtoja uuden kaluston järkevän sijoittamisen vuoksi. Kajakkipaikat inventoitiin ja tiloja siivottiin ja järjesteltiin asiakaspalvelun osalta koronasuositusten mukaisiksi.

Syksyn lopulla vielä siivoiltiin ja laiturit nostettiin talviteloille.

(Tapani Kangasniemi)

9. Kesätyöntekijät 

Kesätyötä tarjottiin kesä-heinäkuuksi yhteensä viidelle vuosina 2000 – 2005 syntyneelle porilaiselle nuorelle. Eduksi katsottiin aikaisempi melontakokemus, englanninkielen - ja ensiaputaidot. Hakuilmoitus oli Melamajavien sähköisessä jäsentiedotteessa, Facebookissa ja nettisivuilla. Hakemukset, joita tuli 14 kpl, pyydettiin osoittamaan sähköpostilla hallitukselle. Haastattelut tekivät Jukka Suntila ja Rauno Hieta-Koivisto. Haastattelussa oli 7 hakijaa. Valituiksi tuli kaksi uutta ja kolme edellisenäkin kesänä kesätyössä ollutta: Kiia Katajisto, Antti-Eetu Kyhä (uusi), Lotta Viljanen, Aleksi Ojala ja Anni Vaarala (uusi). Perehdytystilaisuus pidettiin vajalla 26.5.2020. Työntekijöiden palkkaukseen saatiin Porin kaupungin kesätyöpaikkatukea 2.125 €.

10. Koulutukset 

Melamajavat eivät järjestäneet vuonna 2020 melontakoulutuksia.

11. Talvikauden toiminta

Talvikauden uimahallivuorot alkoivat 1.11.2020 ja piti jatkua 18.4.2021 asti. Vuorot kuitenkin loppuivat lyhyeen, koska joulukuussa uimahallit suljettiin ja sulku jatkuu koko tulevan kevään. 

5.12.2020 järjestettiin patikkaretki Yyteriin. 

12. Muistamiset

Kevätkokouksen yhteydessä Melamajavien hallitus lahjoitti kiitoksena aktiivisille jäsenille Minna Mannilalle ja Erkki Jämsenille Intersportin 100€:n lahjakortit. He ovat tehneet paljon talkootyötä vuosien varrella ja olleet mukana aktiivisesti seuran toiminnassa. Myös puheenjohtaja Jukka Suntilalle lahjoitettiin Intersportin  100€:n lahjakortti kiitoksena työstä seuralle.

13. Kaluston hankinta 2020

3 kpl Oasis Explorer
1 kpl Oasis twin
1 kpl NeloViper K2
4 kpl SUP-mela
8 kpl kajakkimela
1 kpl Oasis penkki
2 kpl Oasis luukku